กำลังซื้อผู้บริโภคชะลอ ฉุดโอนเงินรายย่อยหด
ธปท.เผยยอดโอนเงินรายย่อยเดือน ม.ค.ปีนี้ ลดลง 3.8 หมื่นล้าน คาดกำลังซื้อชะลอหลังคนเร่งจ่ายช็อปช่วยชาติไปแล้ว
20 ก.พ. 2560

ธปท.เผยยอดโอนเงินรายย่อยเดือน ม.ค.ปีนี้ ลดลง 3.8 หมื่นล้าน คาดกำลังซื้อชะลอหลังคนเร่งจ่ายช็อปช่วยชาติไปแล้ว
ธนาคารแห่งประเทศไทย (ธปท.) รายงานธุรกรรมการโอนเงินรายย่อยตามประเภทบริการทั้งระบบในเดือน ม.ค.ปีนี้ มีปริมาณรวม 3.87 ล้านรายการ ลดลงจากเดือนก่อนหน้า 1.31 แสนรายการ หรือ 3.28% มีมูลค่ารวม 2.36 แสนล้านบาท ลดลง 3.8 หมื่นล้านบาท หรือ 13.87%
ทั้งนี้ แบ่งเป็น การโอนชำระค่าสินค้าและบริการ ปริมาณลดลง 1.66 แสนรายการ หรือ 9% มูลค่าลดลง 1.03 หมื่นล้านบาท หรือ 6.12% โอนเงินเดือนค่าจ้าง ลดลง 5.17 หมื่นรายการ หรือ 5.86% มูลค่าลดลง 1.5 หมื่นล้านบาท หรือ 24.8% โอนเงินปันผล ลดลง 6.5 หมื่นรายการ หรือ 40.56% มูลค่าลดลง 2,050 ล้านบาท หรือ 50% อื่นๆ เพิ่มขึ้น 1.52 แสนรายการ หรือ 14% แต่มูลค่าลดลง 1.08 หมื่นล้านบาท หรือ 25.8%
นอกจากนี้ คาดว่าการโอนเงินชำระค่าสินค้าและบริการที่ลดลง ส่วนหนึ่งเป็นผลจากกำลังซื้อประชาชนชะลอตัว หลังเร่งซื้อตามมาตรการช็อปช่วยชาติไปเมื่อเดือน ธ.ค. 2559 แต่โอนเงินรวมยังเพิ่มขึ้นจากช่วงเดียวกันปีก่อน